Tampereen satama
Vuonna 2015 Tampereen satama oli matkustajamäärältään (71 750) Suomen vilkkain sisävesisatama. Osaselitys korkealle matkustajamäärälle löytyy kesäliikenteestä Pyhäjärven Viikinsaarelle, jonne matkustetaan esimerkiksi retkelle tai erilaisiin kulttuuritapahtumiin kuten kesäteatteria katsomaan.
Niinisaari
Niinisaari () on Itä-Helsingin Vuosaaren peruspiirin itälaidalla sijaitseva, mereen rajoittuva kaupungin osa-alue. Vuosaaren satama muodostaa keskeisen osan Niinisaaren alueesta. Vuoden 2008 loppupuolella käyttöön otetusta Vuosaaren satamasta tuli tuolloin Suomen suurin tavaraliikenteen satama. Samalla Helsingin Jätkäsaaressa sijaitsevan Länsisataman konttiliikenne päättyi siellä. Niinisaarta on myös Vuosaaren huipun alue, joka on osa Uutelasta Vuosaaren kartanon alueen kautta pohjoista kohti jatkuvaa viheraluetta. 
Niinisaaren alueelle johtaa useita suurehkoja tieyhteyksiä. Itäkeskuksesta Rastilan ja Vuosaaren kautta saapuu Vuotie. Luoteesta Itäväylältä Niinisaaressa sijaitsevan Helsingin Energian voimalan suuntaan saapuu "Niinisaarentie". Satama-alueen tavaraliikenteen pääväyläksi on sähköistetty 19 kilometrin satamarata, joka liittyy Helsinki-Riihimäki -päärataan. Sekä muutaman tuhannen tavararekan päivittäinen rekkaliikenne ohjataan osittain tunnelissa kulkevan "Satamatien" kautta.